10 बच्‍चे और शादी को हो गए 25 साल, पति ने बोल दिया तलाक...तलाक...तलाक Agra News

10 बच्‍चे और शादी को हो गए 25 साल, पति ने बोल दिया तलाक...तलाक...तलाक Agra News

आगरा, जेएनएन। चाहरदीवारी के भीतर बंद महिलाओं पर किस कदर ज्यादतियां हो रही हैं, अब वे बातें धीरे-धीरे सामने आ रही हैं। तीन तलाक पर मुस्लिम वीमेन प्रोटेक्शन ऑफ राइट्स ऑन मैरिज-धारा यू-एस-4 कानून बनने के बाद खासतौर पर मुस्लिम महिलाएं अपने साथ हो रहे अन्याय पर खुलकर बोल रही हैं। एक ऐसा ही मामला शनिवार को सुबह-सुबह सामने आया कि जिसने सुना, वह हैरान रह गया।

तीन तलाक पर कानून बनने के बाद ब्रज मंडल में मथुरा के बाद फीरोजाबाद में पहला ऐसा मामला थाने पहुंचा, जिसने सभी को सोचने को मजबूर कर दिया है। सुहागनगरी के थाना लाइन पार क्षेत्र में नई आबादी निवासी नूरजहां पत्‍नी कल्‍लन आज सुबह 8:30 बजे थाने पहुंची। उसने कहा कि वह 10 बच्चों की मां है, शादी को 25 बरस हो गए। शुक्रवार रात पति संबंध बनाने के लिए जबरदस्ती कर रहा था। उसने विरोध किया तो शौहर ने तीन बार तलाक तलाक तलाक कहा। इसके बाद घर से चला गया और सुबह तक नहीं लौटा। पीडि़ता ने थाने में तहरीर दी है। नूरजहां ने बताया कि इंस्‍पेक्‍टर नहीं मिले हैं, मैं पति से छुटकारा चाहती हूं। मैंने मुकदमा दर्ज कराने के लिए तहरीर दे दी है।

मथुरा में आज होंगे बयान

मथुरा के कोसीकलां में महिला थाना में तीन तलाक को लेकर पहला मुकदमा दर्ज कराने वाली महिला के आज बयान दर्ज होंगे। महिला को शुक्रवार को बुलाया गया था लेकिन बरसात होने के चलते वह थाने नहीं पहुंची थी। इस महिला का पति समझौता वार्ता के बाद थाने के सामने ही तलाक...तलाक...तलाक बोलकर भाग गया था। इसके बाद नए कानून के तहत पहला मुकदमा गुुरुवार को दर्ज कराया गया था।

अब खबरों के साथ पायें जॉब अलर्ट, जोक्स, शायरी, रेडियो और अन्य सर्विस, डाउनलोड करें जागरण एप